CELEX: 32021D2073
Language: lv
Date: 2021-11-25 00:00:00
Title: Padomes Lēmums (KĀDP) 2021/2073 (2021. gada 25. novembris), ar ko atbalsta Ķīmisko ieroču aizliegšanas organizācijas (OPCW) operatīvās efektivitātes uzlabošanu, kuru panāk, izmantojot satelītattēlus

26.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 421/65
               
            
         PADOMES LĒMUMS (KĀDP) 2021/2073
         (2021. gada 25. novembris),
         ar ko atbalsta Ķīmisko ieroču aizliegšanas organizācijas (OPCW) operatīvās efektivitātes uzlabošanu, kuru panāk, izmantojot satelītattēlus
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 28. panta 1. punktu un 31. panta 1. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Eiropadome 2003. gada 12. decembrī pieņēma ES Stratēģiju masu iznīcināšanas ieroču izplatīšanas novēršanai (“ES stratēģija”), kuras III nodaļā ir uzskaitīti pasākumi, kas paredzēti, lai apkarotu šādu ieroču izplatīšanu.
                  
               
                     (2)
                  
                  
                     ES stratēģijā ir uzsvērta Konvencijas par ķīmisko ieroču izstrādes, izgatavošanas, uzkrāšanas un pielietošanas aizliegumu un ķīmisko ieroču iznīcināšanu (CWC) un Ķīmisko ieroču aizlieguma organizācijas (OPCW) būtiskā nozīme no ķīmiskiem ieročiem brīvas pasaules izveidē. ES stratēģijas mērķi papildina mērķus, ko īsteno OPCW, ņemot vērā tās atbildību par CWC īstenošanu.
                  
               
                     (3)
                  
                  
                     Padome 2004. gada 22. novembrī pieņēma Vienoto rīcību 2004/797/KĀDP (1) par atbalstu OPCW darbībām. Kad minētā vienotā rīcība zaudēja spēku, tai sekoja Padomes Vienotā rīcība 2005/913/KĀDP (2), pēc kuras savukārt sekoja Padomes Vienotā rīcība 2007/185/KĀDP (3). Vienotajai rīcībai 2007/185/KĀDP sekoja Padomes Lēmumi 2009/569/KĀDP (4), 2012/166/KĀDP (5), 2013/726/KĀDP (6), (KĀDP) 2015/259 (7), (KĀDP) 2017/2302 (8), (KĀDP) 2017/2303 (9), (KĀDP) 2019/538 (10) un (KĀDP) 2021/1026 (11).
                  
               
                     (4)
                  
                  
                     Lēmums (KĀDP) 2017/2303 inter alia paredzēja atbalstu OPCW piekļūt satelītattēliem un satelītattēlu analīzei, ko nodrošina Eiropas Savienības Satelītcentrs (SatCen).
                  
               
                     (5)
                  
                  
                     Padome 2018. gada 10. decembrī pieņēma Lēmumu (KĀDP) 2018/1943 (12), kurš paredzēja Lēmuma (KĀDP) 2017/2303 īstenošanas periodu bez papildizmaksām pagarināt par divpadsmit mēnešiem.
                  
               
                     (6)
                  
                  
                     Padome 2019. gada 9. decembrī pieņēma Lēmumu (KĀDP) 2019/2112 (13), kurš paredzēja Lēmuma (KĀDP) 2017/2303 īstenošanas periodu bez papildizmaksām pagarināt vēl par divpadsmit mēnešiem.
                  
               
                     (7)
                  
                  
                     Īstenojot Lēmumu (KĀDP) 2017/2303, OPCW ir sākusi paļauties uz unikālo informāciju, ko SatCen satelītattēlu analīze sniedz gan misiju plānošanai, gan informācijas analīzei.
                  
               
                     (8)
                  
                  
                     Ir nepieciešams uzlabot OPCW operatīvo efektivitāti, turpinot nodrošināt SatCen satelītattēlus un attēlu analīzi, lai atbalstītu OPCW pilnvarojumā ietvertās darbības un pilnvarotās misijas pēc Lēmuma (KĀDP) 2017/2303 īstenošanas perioda beigām,
                  
               IR PIEŅĒMUSI ŠO LĒMUMU.
         
            1. pants
            
               1.   Nolūkā nekavējoties un praktiski sākt piemērot dažus ES stratēģijas elementus Savienība atbalsta OPCW projektu, ar kuru uzlabo OPCW operatīvo efektivitāti, izmantojot satelītattēlus un satelītattēlu analīzi, ko nodrošina SatCen, ar šādiem mērķiem:
               
                           —
                        
                        
                           paplašināt OPCW spējas atbalstīt OPCW pilnvarojumā ietvertās darbības (deklarācijas izvērtēšanas grupa (DAT), faktu vākšanas misija (FFM), izmeklēšanas un identificēšanas grupa (IIT) utt.), ko panāk, izmantojot satelītattēlu analīzi kā pierādījumu pamatošanas vai konstatējumu apstiprināšanas līdzekli, un
                        
                     
                           —
                        
                        
                           izmantot mērķorientētu satelītattēlu analīzi interešu jomās (vietas, maršruti u. c.), plānojot OPCW pilnvarotās misijas (iespējamās lietošanas incidenti (IAU), pārbaudes uz aizdomu pamata (CI), tehniskās palīdzības apmeklējums (TAV) u. c.), lai palielinātu drošību un pārliecību par pārbaudes precizitāti.
                        
                     
            
               2.   Šā panta 1. punkta kontekstā Savienības atbalstītās OPCW projekta darbības, kas atbilst ES stratēģijas III nodaļā izklāstītajiem pasākumiem, ir šādas:
               
                           —
                        
                        
                           sekmēt, ka OPCW ar attēlu izmantošanas spēju palīdzību efektīvi veic pienācīgu pārraudzību un sniedz vajadzīgos ziņojumus OPCW politikas veidošanas struktūrām (Izpildpadomei un Dalībvalstu konferencei), un
                        
                     
                           —
                        
                        
                           sekmēt, ka OPCW ar attēlu izmantošanas spēju palīdzību efektīvi un droši veic pārbaudes darbības un sniedz lūgto palīdzību CWC līgumslēdzējām valstīm.
                        
                     
            
               3.   Šā panta 1. punktā minētais projekts attiecas inter alia uz materiālu, kas saistīti ar situācijas apzināšanos, nodrošināšanu attiecībā uz FVM drošību, tostarp ceļu tīkla stāvokli, piegādājot OPWC SatCen satelītattēlu materiālus.
            
            
               4.   Detalizēts 2. punktā minēto Savienības atbalstīto darbību apraksts ir izklāstīts projekta dokumentā pielikumā.
            
         
         
            2. pants
            
               1.   Par šā lēmuma īstenošanu atbild Savienības Augstais pārstāvis ārlietās un drošības politikas jautājumos (“AP”).
            
            
               2.   Šā lēmuma 1. pantā minētā projekta tehnisko īstenošanu veic OPCW Tehniskais sekretariāts (“Tehniskais sekretariāts”). Par to, kā tas veic šo uzdevumu, ir atbildīgs un to kontrolē AP. Šim nolūkam AP slēdz atbilstīgas vienošanās ar Tehnisko sekretariātu.
            
         
         
            3. pants
            
               1.   Finanšu atsauces summa 1. pantā minētā projekta īstenošanai ir 1 593 353,22 EUR.
            
            
               2.   Izdevumus, ko finansē no 1. punktā minētās summas, pārvalda saskaņā ar procedūrām un noteikumiem, ko piemēro Savienības vispārējam budžetam.
            
            
               3.   Komisija uzrauga 2. punktā minēto izdevumu pareizu pārvaldību. Minētajā nolūkā tā slēdz nepieciešamo nolīgumu ar Tehnisko sekretariātu. Minētajā nolīgumā paredz, ka Tehniskais sekretariāts nodrošina Savienības ieguldījuma apjomam atbilstīgu pamanāmību un precizē pasākumus, lai veicinātu sinerģiju veidošanos un izvairītos no darbību dublēšanās.
            
            
               4.   Komisija cenšas 3. punktā minēto nolīgumu noslēgt pēc iespējas drīz pēc šā lēmuma stāšanās spēkā. Tā informē Padomi par jebkādām grūtībām minētajā procesā un par nolīguma noslēgšanas datumu.
            
         
         
            4. pants
            Pamatojoties uz Tehniskā sekretariāta sagatavotiem regulāriem ziņojumiem, AP ziņo Padomei par šā lēmuma īstenošanu. AP ziņojumi ir Padomes veikto izvērtējumu pamatā. Komisija sniedz informāciju par 1. pantā minētā projekta finansiālajiem aspektiem.
         
         
            5. pants
            
               1.   Šis lēmums stājas spēkā tā pieņemšanas dienā.
            
            
               2.   Šis lēmums zaudē spēku 48 mēnešus pēc 3. panta 3. punktā minētā nolīguma noslēgšanas dienas. Taču tas zaudē spēku sešus mēnešus pēc stāšanās spēkā, ja šajā laikposmā minēto nolīgumu nenoslēdz.
            
         
         
            Briselē, 2021. gada 25. novembrī
            
               
                  Padomes vārdā –
               
               
                  priekšsēdētājs
               
               Z. POČIVALŠEK
            
         
         
            (1)  Padomes Vienotā rīcība 2004/797/KĀDP (2004. gada 22. novembris) par atbalstu OPCW darbībām, īstenojot ES Stratēģiju masu iznīcināšanas ieroču izplatīšanas novēršanai (OV L 349, 25.11.2004., 63. lpp.).
         
            (2)  Padomes Vienotā rīcība 2005/913/KĀDP (2005. gada 12. decembris) par atbalstu Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai (OV L 331, 17.12.2005., 34. lpp.).
         
            (3)  Padomes Vienotā rīcība 2007/185/KĀDP (2007. gada 19. marts) par atbalstu OPCW darbībām, īstenojot ES Stratēģiju masu iznīcināšanas ieroču izplatīšanas novēršanai (OV L 85, 27.3.2007., 10. lpp.).
         
            (4)  Padomes Lēmums 2009/569/KĀDP (2009. gada 27. jūlijs) par atbalstu OPCW darbībām, īstenojot ES Stratēģiju masu iznīcināšanas ieroču izplatīšanas novēršanai (OV L 197, 29.7.2009., 96. lpp.).
         
            (5)  Padomes Lēmums 2012/166/KĀDP (2012. gada 23. marts) par atbalstu Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai (OV L 87, 24.3.2012., 49. lpp.).
         
            (6)  Padomes Lēmums 2013/726/KĀDP (2013. gada 9. decembris) par atbalstu ANO DP Rezolūcijai 2118 (2013) un OPCW Izpildpadomes Lēmumam EC-M-33/Dec 1, īstenojot ES Stratēģiju masu iznīcināšanas ieroču izplatīšanas novēršanai (OV L 329, 10.12.2013., 41. lpp.).
         
            (7)  Padomes Lēmums (KĀDP) 2015/259 (2015. gada 17. februāris) par atbalstu Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai (OV L 43, 18.2.2015., 14. lpp.).
         
            (8)  Padomes Lēmums (KĀDP) 2017/2302 (2017. gada 12. decembris) par atbalstu Ķīmisko ieroču aizliegšanas organizācijas (OPCW) darbībām, ar ko sniedz palīdzību attīrīšanas darbos bijušajā ķīmisko ieroču glabāšanas vietā Lībijā, īstenojot ES Stratēģiju masu iznīcināšanas ieroču izplatīšanas novēršanai (OV L 329, 13.12.2017., 49. lpp.).
         
            (9)  Padomes Lēmums (KĀDP) 2017/2303 (2017. gada 12. decembris) par atbalstu tam, lai turpinātu īstenot ANO Drošības padomes Rezolūciju 2118 (2013) un OPCW Izpildpadomes lēmumu EC-M-33/DEC.1 par Sīrijas ķīmisko ieroču iznīcināšanu, īstenojot ES Stratēģiju masu iznīcināšanas ieroču izplatīšanas novēršanai (OV L 329, 13.12.2017., 55. lpp.).
         
            (10)  Padomes Lēmums (KĀDP) 2019/538 (2019. gada 1. aprīlis) par atbalstu Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai (OV L 93, 2.4.2019., 3. lpp.).
         
            (11)  Padomes Lēmums (KĀDP) 2021/1026 (2021. gada 21. jūnijs), ar ko atbalsta Ķīmisko ieroču aizlieguma organizācijas (OPCW) Kiberdrošības un noturības un informācijas aizsardzības programmu, īstenojot ES Stratēģiju masu iznīcināšanas ieroču izplatīšanas novēršanai (OV L 224, 24.6.2021., 24. lpp.).
         
            (12)  Padomes Lēmums (KĀDP) 2018/1943 (2018. gada 10. decembris), ar ko groza Lēmumu (KĀDP) 2017/2303, atbalstot to, ka tiek turpināts īstenot ANO Drošības padomes Rezolūciju 2118 (2013) un OPCW Izpildpadomes lēmumu EC-M-33/DEC.1 par Sīrijas ķīmisko ieroču iznīcināšanu, īstenojot ES Stratēģiju masu iznīcināšanas ieroču izplatīšanas novēršanai (OV L 314, 11.12.2018., 58. lpp.).
         
            (13)  Padomes Lēmums (KĀDP) 2019/2112 (2019. gada 9. decembris), ar ko groza Lēmumu (KĀDP) 2017/2303 par atbalstu tam, lai turpinātu īstenot ANO Drošības padomes Rezolūciju 2118 (2013) un OPCW Izpildpadomes lēmumu EC-M-33/DEC.1 par Sīrijas ķīmisko ieroču iznīcināšanu, īstenojot ES Stratēģiju masu iznīcināšanas ieroču izplatīšanas novēršanai (OV L 318, 10.12.2019., 159. lpp.).
      
      
         
            PIELIKUMS
            PROJEKTA DOKUMENTS
            Savienības atbalsts OPCW operatīvās efektivitātes uzlabošanai, kuru panāk, izmantojot satelītattēlus
            1.   Vispārīga informācija
            
            
               OPCW analītiskajos procesos ir jāapstiprina un jāpārbauda pierādījumu informācija, kas sniegta visuzticamākajos pieejamos veidos. Lai gan satelītattēli nav vienīgais pierādījumu informācijas avots, tie var sniegt rādītājus un apstiprinājumus, kas nav pieejami no citiem avotiem, tādējādi sniedzot vērtīgus analītiskus ieskatus, ko var izmantot, lai nodrošinātu Ķīmisko ieroču konvencijas (CWC) pilnīgu īstenošanu. Lai to nodrošinātu, ir būtiski, ka ir pietiekamas institucionālās spējas, kurām attēli un attēlu analīze var atvieglot detalizētāku un stabilāku misiju plānošanu, drošības risku mazināšanu izvietotajām grupām, kā arī pierādījumu informācijas un analīzes iegūšanu izmaksu ziņā efektīvākai pārbaudei.
            Īstenojot Padomes Lēmumu KĀDP/2017/2303, OPCW ir sākusi paļauties uz unikālo informāciju, ko SATCEN attēlu analīze sniedz gan misiju plānošanai, gan informācijas analīzei. Satelītattēli ir pastiprinājuši OPCW centienus veikt rūpīgākas liecinieku iztaujāšanas, apstiprināt ar faktiem liecinieku liecības un precīzāk noteikt interešu vietas. Kopš 2014. gada Sīrijas Arābu Republikas satelītattēli ir uzlabojuši situācijas apzināšanos un drošību un samazinājuši risku OPCW misijām uz vietas attiecībā uz vietām, kas jāapmeklē/jāpārbauda. Attēlu analīzes integrēšana operatīvajā plānošanā ir ļāvusi OPCW grupām precizēt savas darbības uz vietas, jo tā grupu locekļiem nodrošina teju reāllaika tās teritorijas attēlus, kurā viņus izvietos. Attēlu analīze ir sevi pierādījusi kā tāda, kas stratēģiski veicina un arī turpmāk stratēģiski veicinās OPCW analītiskos centienus.
            Turklāt joprojām nav pabeigta virkne izmeklēšanu par iespējamu lietošanu, kā arī Izpildpadomes lēmumi, ar ko pilnvaro papildu apmeklējumus uz vietas, faktu vākšanas misijas un izmeklēšanas, kurām joprojām nepieciešams satelītattēlu atbalsts. SATCEN nodrošinātās unikālās analītiskās spējas ir ļāvušas OPCW pilnvarotajām grupām apstiprināt informāciju no citiem avotiem un rūpīgāk analizēt incidentus, kas saistīti ar iespējamu lietošanu Sīrijas Arābu Republikā. Ir pierādījies, ka satelītattēlu analīze ir neaizstājama OPCW grupām, kas ir iesaistītas Sīrijas Arābu Republikā. Papildus savām pilnvarojumā ietvertajām darbībām saistībā ar Sīrijas Arābu Republiku OPCW paredz, ka satelītattēlu analīzei būs arvien lielāka loma iespējamas ķīmisko ieroču lietošanas gadījumos ārpus Sīrijas Arābu Republikas, lai atvieglotu ar CWC IX pantu saistīto darbību īstenošanu (konsultācijas, sadarbība un faktu konstatēšana), kā arī gadījumā, ja valstis, kuru rīcībā ir ķīmiskie ieroči, nākotnē pievienotos CWC.
            2.   Projekta mērķis
            
            2.1.   Projekta vispārējie mērķi
            
            Projekta vispārējais mērķis ir nodrošināt sekretariāta spējas veicināt CWC IX panta (konsultācijas, sadarbība un faktu konstatēšana) un saistīto OPCW Izpildpadomes lēmumu īstenošanu, ko panāk, sniedzot attēlu pakalpojumus, ar kuriem cenšas novērst trūkumus situācijas apzināšanās jomā attiecībā uz misijām, lai tādējādi palīdzētu samazināt OPCW īstenošanas ievainojamību un maksimāli palielinātu OPCW analītisko efektivitāti.
            2.2.   Konkrētie mērķi
            
            
                        —
                     
                     
                        Paplašināt OPCW spējas atbalstīt OPCW pilnvarojumā ietvertās darbības (deklarācijas izvērtēšanas grupa (DAT), faktu vākšanas misija (FFM), izmeklēšanas un identificēšanas grupa (IIT) u. c.), ko panāk, izmantojot attēlu analīzi kā pierādījumu pamatošanas vai konstatējumu apstiprināšanas līdzekli.
                     
                  
                        —
                     
                     
                        Izmantot mērķorientētu attēlu analīzi interešu jomās (vietas, maršruti u. c.), plānojot OPCW pilnvarotās misijas (iespējamās lietošanas incidenti (IAU), pārbaudes uz aizdomu pamata (CI), tehniskās palīdzības apmeklējums (TAV) u. c.), lai palielinātu drošību un pārliecību par pārbaudes precizitāti.
                     
                  2.3.   Rezultāti
            
            
               Sagaidāmie rezultāti, kurus projekts palīdz sasniegt, ir šādi:
            
            
                        —
                     
                     
                        attiecībā uz mērķorientētiem pierādījumiem attēli un analīze ir izmantota tam, lai nodrošinātu informāciju grupu konstatējumiem un pārbaudes procesiem un apstiprinātu tos;
                     
                  
                        —
                     
                     
                        līdz minimumam ir samazināti drošības riski un palielināta situācijas apzināšanās, lai veicinātu OPCW misiju pēc iespējas efektīvāku plānošanu.
                     
                  3.   Darbību apraksts
            
            
               Darbība Nr. 1 – Sekmēt, ka OPCW ar attēlu izmantošanas spēju palīdzību veic pienācīgu pārraudzību un sniedz vajadzīgos ziņojumus OPCW politikas veidošanas struktūrām (Izpildpadomei un Dalībvalstu konferencei)
            
            
               Ar šo darbību tiecas nodrošināt OPCW spējas, izmantojot attēlus un attēlu analīzi, sniegt informāciju mērķorientētiem, analītiskiem pierādīšanas gadījumiem, vienlaikus optimizējot OPCW plānošanu (piešķiršanu un centienus), lai palielinātu misiju efektivitāti un mazinātu ievainojamību.
            
               Darbība Nr. 2 – Sekmēt, ka OPCW ar attēlu izmantošanas spēju palīdzību precīzi, efektīvi un droši veic pārbaudes darbības un sniedz lūgto palīdzību CWC līgumslēdzējām valstīm
            
            
               Šī darbība ir vērsta uz to, lai pēc vajadzības nodrošinātu attēlu pakalpojumus dažādiem CWC faktu vākšanas pieprasījumiem, ko iesniegušas CWC līgumslēdzējas valstis (IAU, CI, TAV u. c.), kā arī optimizētu OPCW plānošanu (piešķiršanu un centienus) nolūkā palielināt misiju efektivitāti un mazināt ievainojamību.
            4.   Ilgums
            
            Sagaidāms, ka ar šo projektu finansētā īstenošana tiks sākta un pabeigta kopumā 48 mēnešos.
            5.   Labuma guvēji
            
            Šā projekta labuma guvēji būs OPCW Tehniskā sekretariāta personāls un grupas, un CWC ieinteresētās personas, tostarp līgumslēdzējas valstis.
            6.   ES pamanāmība
            
            
               OPCW veiks visus vajadzīgos pasākumus, ievērojot saprātīgus drošības apsvērumus un projektam pieejamo pamanāmības/komunikācijas pasākumu ietvaros, lai darītu plaši zināmu to, ka šo projektu ir finansējusi Savienība.